Hos Nordthy i Østerild har de for nyligt fået en ny medarbejder, der kunne være gået på pension for længst. Den 80-årige Hans Bøgvad Nielsen er nemlig startet som fejemester i virksomheden, og selv om han sagtens kunne slappe af derhjemme, nyder han at være på arbejde. - Jeg synes, det er dejligt at holde mig i gang; jeg synes, det er kedeligt bare at sidde hjemme i min lille lejlighed, forklarer han. Ansøgning skrevet i hånden Det nye job fik han efter, at han havde sendt en meget bemærkelsesværdig ansøgning til direktøren, Søren Lukassen. - Det er sjældent, at jeg modtager en håndskrevet ansøgning, så jeg tænkte straks, at vi skulle drikke en kop kaffe sammen, og så fandt jeg ud af, at selvfølgelig skulle Hans i gang med at arbejde her, fortæller direktøren. Siden samtalen har Hans Bøgvad Nielsen sørget for at gulvene i Nordthys lagerbygninger er fejet og vasket. Ikke alderspræsident I øjeblikket arbejder han tirsdag og fredag hos Nordthy. Men tidligere havde han endnu mere at se til. I 2004 solgte han den sportsbutik, som han havde drevet i 40 år i Thisted, men siden da har han haft adskillige andre jobs. Og det nye job som fejedreng efterlader ikke meget tid hos hans kone. - Hun strikker alligevel hele tiden derhjemme, så hun er bare glad for at få mig ud ad døren, siger Hans Bøgvad Nielsen med et grin. Der er ikke mange 80-årige på arbejdsmarkedet, men Hans Bøgvad Nielsen er faktisk ikke alderspræsidenten hos Nordthy. Der er nemlig en ansat i Nordthy, som er tre måneder ældre end Hans Bøgvad Nielsen, og det er den tidligere direktør.

Referat:
Selv om 80-årige Hans Bøgvad Nielsen for længst er over pensionsalderen, så har han netop fået et nyt job som fejemester hos Nordthy.